
R E F E R A T  D E  A P R O B A R E
privind suplimentarea și utilizarea fondului de rezervă bugetară la dispoziția Consiliului Local al Municipiului Brad


	 
În bugetul local al Municipiului Brad este înscris fondul de rezervă bugetară la dispoziţia Consiliului Local al Municipiului Brad.
În conformitate cu prevederile art. 36 alin. (1) din Legea nr. 273/2006 privind finanţele publice locale, cu modificările şi completările ulterioare, fondul de rezervă bugetară "se utilizează la propunerea ordonatorilor principali de credite, pe bază de hotărâri ale consiliilor respective, pentru finanţarea unor cheltuieli urgente sau neprevăzute apărute în cursul exerciţiului bugetar, pentru înlăturarea efectelor unor calamităţi naturale”.
În urma cutremurelor înregistrate în perioada 13 – 14 februarie 2023, proprietarii locuințelor din blocul CX31, din municipiul Brad, strada Libertății, au sesizat în scris Primăria Municipiului Brad cu privire la apariția unor fisuri interioare și exterioare la structura blocului.
Urmare acestei sesizări s-a întocmit un Raport Operativ în cuprinsul acestuia fiind consemnate aspectele constatate la fața locului.
În cursul anului 2024 a fost semnalată apariția unor noi fisuri la structura blocului CX31, motiv pentru care s-a dispus de către Municipiul Brad realizarea unei expertize tehnice.
[bookmark: _Hlk184819471]Concluziile expertizei tehnice sunt următoarele:
· proprietarul nu posedă Cartea Construcției și Jurnalul Evenimentelor;
· din evaluarea calitativă efectuată, ținând seama de caracteristicile generale ale clădirii și de starea generală de afectare, construcția se încadrează în clasa de risc seismic Rs I din care fac parte construcțiile cu risc ridicat de prăbușire la cutremurul de proiectare corespunzător stării limită ultime.
Propunerile expertizei tehnice sunt:
· având în vedere starea construcției și încadrarea în clasa de risc seismic Rs I este necesară consolidare construcției, pentru a asigura încadrarea acesteia cel puțin în clasa de risc seismic Rs III;
· consolidarea se va realiza în două faze, respectiv în prima fază consolidarea fundației și a peretelui de pe latura de EST, din Axul A, în faza a doua este necesară consolidarea tuturor fundațiilor și a pereților întregii structuri.
Pentru siguranța proprietarilor locuințelor și a clădirii și în conformitate cu prevederile art. 9 alin. (2) lit. d) din Legea nr. 212/2022 privind unele măsuri pentru reducerea riscului seismic al clădirilor „d) finanţarea nerambursabilă de la bugetele locale, totală sau parţială, în limita fondurilor alocate anual cu această destinaţie, prin programe multianuale proprii de acţiuni privind expertizarea, proiectarea şi execuţia lucrărilor de intervenţie pentru clădirile încadrate în clasa de risc seismic RsI şi care nu întrunesc criteriile prevăzute de Programul naţional de consolidare a clădirilor cu risc seismic ridicat”, se impune, în regim de urgență, executarea unor lucrări de intervenție, respectiv consolidarea fundației și a pereților întregii structuri a imobilului CX31.
Față de prevederile legale în vigoare și ținând cont de necesarul de fonduri pentru finanțarea acestor cheltuieli urgente şi neprevăzute, am inițiat prezentul proiect de hotărâre prin care am propus  suplimentarea fondului de rezervă bugetară la dispoziția Consiliului Local al Municipiului Brad cu suma de 152 mii lei și utilizarea sumei de 202 mii lei, existentă în  acest fond de rezervă bugetară, la capitolul bugetar 70.02 „Locuințe, servicii și dezvoltare publică”, subcapitolul bugetar „Locuințe”.
În contextul celor de mai sus spun spre dezbatere și aprobare plenului Consiliului Local al Municipiului Brad proiectul de hotărâre în forma prezentată.
	Invoc în susţinerea propunerii mele prevederile  art. 36 alin.(1) și alin. (2) din Legea  nr. 273/2006 privind finanţele publice locale, cu modificările şi completările ulterioare, ale art. 9 alin. (2) lit. d) din Legea nr. 212/2022 privind unele măsuri pentru reducerea riscului seismic al clădirilor, ale art. 129 alin. (2) lit. b) și alin. (4) lit. a) din O.U.G. nr. 57/2019 privind Codul administrativ, cu modificările şi completările ulterioare precum și ale art. 11 alin. (4) din Legea nr. 554/2004 a contenciosului administrativ, actualizată.

